
FILOSOFIA MENTALULUI 


Problema altor minţi 


Premisa generală: nu tot ce susţine simţul comun este adevărat. 

Definirea problemei altor minţi: 

Ce temeiuri raţionale poate avea o persoană pentru a crede că alte 
persoane sunt în mod similar conştiente şi înzestrate cu minte? Fiecare 
persoană, în virtutea faptului că este conştientă, îşi dă seama de starea 
sa de conştienţă şi ştie că are o minte. Dar stările mentale ale altora nu-i 
pot fi cunoscute în acelaşi fel, prin acces direct. Nu există nici o dovadă a 
priori pentru înzestrarea cu minte a celorlalţi. 


să ne imaginăm că studentul Toma Necredinciosul se află la 
bibliotecă, unde citeşte o carte; biblioteca este plină de studenţi, dar el 
crede că e singurul înzestrat cu minte, crede că toţi ceilalţi sunt nişte 
roboţi. E convins că el este singura persoană înzestrată cu minte din 
întreaga lume. Ca atare, Toma e un sceptic şi un singuratic. 


Putem respinge punctul de vedere al lui Toma cu ajutorul simțului 
comun, dar istoria gîndirii a demonstrat în repetate rînduri că nu tot ce 
susţine simţul comun este adevărat. 


Observăm ce fac alţii şi receptăm sunetele pe care ei le emit. 
Remarcăm felul în care alţii răspund la stimulii din mediu: ce anume îi 
atrage, ce lucruri îi resping şi aşa mai departe. Nimic din toate acestea nu 
ne dezvăluie gindurile şi sentimentele altora, atît de direct şi de imediat 
cum propria noastră minte ni le dezvăluie nouă înşine. Dacă avem vreo 
opinie despre minţile altora şi despre ceea ce se petrece înăuntrul lor, 
aceasta se bazează pe observarea comportamentelor acelora şi pe 
argumentele construite provenind de la observaţiile de acest fel. 

De aici apare o problemă: ce anume justifică sau garantează 
argumentele menţionate, în condiţiile în care tot ce este dezvăluit direct 
este comportamentul public al altuia? (Ex: X se vaietă, aşa că tragem 
concluzia că simte durere.) 

Se poate spune că există o prăpastie, o distanţă foarte mare între 
tipul de acces pe care îl are fiecare dintre noi la propria sa minte şi 
argumentele pe care le facem despre ceea ce se petrece în minţile altora. 


Însă scepticismul lui Toma din exemplul dat merge şi mai departe: 
el crede că este singurul înzestrat cu minte. Problema altor minţi poate fi 
formulată alternativ: 

Cum poate fi apărată pretenţia simțului comun, conform căruia 
există alte minţi decît a gînditorului însuşi, împotriva negării generale a 
existenţei altor minţi? 

Filosofii au abordat această problemă încă de la Descartes încoace. 
Descartes considera că există un domeniu al mentalului, distinct şi 
separabil de cel al corporalului (dualismul cartezian). Dualismul cartezian 


este o primă garanţie argumentată a existenţei minţii, cel puţin a 
existenţei propriei mele minţi. Potrivit lui Descartes, propria mea minte 
este ceea ce eu sunt şi ceea ce eu ştiu mai bine. 

Problema este că ceilalţi ar putea fi doar corpuri fizice în mişcare, 
fără să fie înzestrate cu minte. 

În timp au fost formulate mai multe argumente pentru teza că şi 
alţii sunt înzestrați cu minte, la fel ca mine. În continuare vom analiza 
patru asemenea argumente din istoria gîndirii care nu reuşesc să 
demonstreze existenţa minţii altora şi, de aceea, constituie exemple de 
moduri în care să nu încercăm să rezolvăm această problemă. 


Argumentul 1. 

Teza principală: Ceea ce observăm direct este tot ceea ce 
există. 

Dezvoltarea tezei principale: 

Aflăm ceva despre mintea altora doar prin observarea a ceea ce 
spun şi fac aceştia, adică a comportamentului lor public. Minţile sunt doar 
ceea ce fac şi spun indivizii. Durere, de pildă, înseamnă a te văieta. 
Fericire înseamnă a zîmbi sau a rîde. În afară de comportament, nu mai 
există nimic altceva. Din această perspectivă, problema existenţei altor 
minţi nici măcar nu se pune. Întrucît mintea este a spune şi a face, dacă 
observi ceea ce spune şi face cineva, atunci ai garanţia că acea persoană 
este înzestrată cu minte. 

Această pretenţie se numeşte behaviorism logic sau periferalism 
şi, pe scurt, pune semnul egalităţii la nivel conceptual între minte şi 
comportamentul observat, periferic. 

Acest argument este un argument slab, căruia i se aduc două 
obiecţii principale: 

- Behaviorismul logic înţelege greşit natura minţii. Mintea nu este 
publică, ci ea este internă, "în cap". O persoană poate să fie deposedată 
în întregime de capacitatea sa de a avea vreun comportament (prin 
administrarea unui drog paralizant, spre exemplu), şi totuşi poate avea 
capacitatea de a gîndi sau de a avea anumite trăiri. 

- Incercarea de a specifica anume care comportament este gîndire 
şi experienţă se loveşte de dificultăţi de netrecut. De pildă, a aluneca pe o 
coajă de banană şi a cădea este comportament, dar este doar fizică, nu şi 
minte. A te văieta este, conform behaviorismului logic, deopotrivă 
comportament şi minte (este durere). Aşa că un anumit comportament 
este minte şi altul nu. Dar cum şi unde trasăm graniţa? 

Această obiecţie poate fi dezvoltată dacă ne gîndim la conţinuturi 
mentale mai complicate, ca de pildă opiniile. Chiar şi anumite 
comportamente pe care le apreciem în mod natural, firesc ca fiind însoţite 
de stări mentale pot avea manifestări nefireşti, atipice. Un stoic ar putea 
să rîdă în timp ce simte durere. Un actor nu simte durere reală pe scenă, 
ci se preface. 

Cele două obiecţii sunt strîns legate între ele: întrucît mintea este 
interioară, iar comportamentul este exterior, se poate ca exteriorul să nu 
exprime interiorul. Aparenţele pot induce confuzie sau pot înşela. 

Aşadar, behaviorismul logic nu rezolvă problema altor minţi, ci o 
amplifică, amintind în mod neintenţionat că mintea nu e înfăţişată în 
comportament. Comportamentul înfăţişează mintea numai dacă anumite 


lucruri se petrec într-o persoană. Toma Necredinciosul din situaţia 
ipotetică prezentată anterior n-ar fi convins de acest argument. 


Argumentul 2: argumentul limbajului privat (formulat de 
filosoful Ludwig Wittgenstein) 

Teza principală: Cunoaşterea despre propria mea minte 
presupune opinia că există alte minţi. 

"În lumina acestui argument, problema altor minţi apare deoarece, 
la prima vedere, pot fi conştient de existenţa propriei mele minţi fără să 
cred că există şi alte minţi. Aceasta este însă o iluzie, întrucit cunoaşterea 
despre propria mea minte presupune deja opinia că există alte minţi." 

Argumentul se referă la conținuturile mentale conştiente şi el 
parcurge următorii paşi: 

1. Dacă scepticismul despre alte minţi este corect, atunci eu am 
cunoştinţă despre propria mea minte, dar nu sunt îndreptăţit să cred că 
există alte minţi. 

2. Nu pot avea cunoştinţă despre propria mea minte fără să aplic 
termeni mentali la mine însumi (sunt furios, am o durere). 

3. Nu pot să-mi auto-aplic termeni mentali înainte de a realiza că ei 
se aplică şi altora (şi alţii au furie, durere). 

4. Rezultă că a avea cunoştinţă despre propria mea minte 
înseamnă a realiza că şi alţii sunt de asemenea înzestrați cu minte. 
Înseamnă a fi îndreptăţit să cred că există alte minţi. 

5. Am cunoştinţă despre propria mea minte. 

6. Prin urmare, scepticismul în legătură cu existenţa altor minţi 
este incorect. Sunt îndreptăţit să cred că există alte minţi. 


De evidenţiat două trăsături ale argumentului limbajului privat: 


1. Acest argument se bazează pe distincţia simplă între a cunoaşte 
efectiv înţelesul unui termen şi a nu-l cunoaşte. Dacă cunosc înţelesul 


unui termen, atunci pot să clasific cu ajutorul acelui termen. 

La baza premisei 2 stă următoarea idee: 

În cunoaşterea propriei mele minţi, eu aplic termeni ca: 
minte/psihic, durere, furie şi aşa mai departe, la mine însumi. Astfel 
clasific o experienţă ca fiind durere, alta ca fiind furie, şi mă clasific pe 
mine însumi ca fiind înzestrat cu minte. 

La baza premisei 3 stă următoarea idee: 

Auto-aplicarea unui termen mental presupune deja aplicarea sa la 
altul. Clasificarea aruncă o punte peste prăpastia care separă Eul de 
Ceilalţi. Termenii utilizaţi în cazul meu trebuie să fie utilizaţi şi în cazul 
altora. Termenii sunt publici, iar nu privaţi. 


2. Acest argument contrariază puternic simţul comun. 

În lumina acestui argument, exterioritatea detronează poziţia de 
dominație a interiorităţii. Trebuie să am cunoştinţă de durerea altuia ca să 
ştiu că eu simt o durere. 


Argumentul are două puncte slabe: 

1. Argumentul cere ca aplicarea termeni mentali la sine să fie 
precedată de aplicarea aceloraşi termeni la alţii. Dar aplicarea termenilor 
mentali la alţii este strîns legată de comportamentul observat. Aşa încît 


argumentul limbajului privat nu poate evita o anumită formă de 
behaviorism (a simţi durerea este egal cu a avea un comportament care 
atestă durerea). 

2. În acest argument se comite o eroare neformală, anume eroarea 
evitării problemei (teoretizată în filosofie şi în logică). Astfel, argumentul 
este valid, dar aste un argument circular de tipul "Afară plouă, deci afară 
plouă", adică are drept temei pentru concluzie chiar concluzia însăşi. 

In general, eroarea evitării problemei constă din a presupune de la 
început ceea ce abia urmează să fie dovedit. Aceasta este o formă de 
circularitate. Această eroare este legată de premisa 3, conform căreia 
termenii mentali nu pot fi auto-aplicaţi fără a fi aplicaţi şi altora. Premisa 3 
este avansată cu intenţia ca, împreună cu celelalte premise, să sprijine 
concluzia argumentului. Dar această premisă se sprijină ea însăşi pe 
concluzie şi presupune ceea ce urmează a fi dovedit. (Premisa trei pune 
problema astfel: De unde ştii că nu pot să-mi auto-aplic termenii mentali 
înainte de-ai aplica şi altora? Din aceea că sunt îndreptăţit să cred că 
există şi alte minţi.) 


